Coligny-mans wend hul direk tot appèlhofPieter Doorewaard en Phillip Schutte vroeër in die hooggeregshof in Mahikeng. (Foto: Mia Spies/eNuus) Die regspan van Pieter Doorewaard en Phillip Schutte van Coligny, onder leiding van adv. Barry Roux, sal hulle direk tot die appèlhof wend om teen hul skuldigbevinding en vonnis op moord te appelleer. Dít nadat die mans se aansoek om verlof tot appèl vroeër vandag in die hooggeregshof in Mmabatho van die hand gewys is. Doorewaard en Schutte dien tans tronkstraf uit nadat hulle skuldig bevind is aan die moord op die 16-jarige Matlhomola Mosweu. AfriForum het vroeër aangedui dat hy die mans se appèlaansoek sal finansier, nadat die enigste ooggetuie in die moordsaak, Bonakele Pakisi, na bewering teenoor vier verskillende persone erken het dat hy met sy getuienis in die hof gelieg het. Pakisi het getuig hy het gesien hoe Doorewaard en Schutte die tienerseun van ŉ bewegende bakkie afgooi. Volgens Kallie Kriel, uitvoerende hoof van AfriForum, het sy organisasie verwag dat die regter in die saak nie bereid sou wees om verlof tot appèl toe te staan nie, aangesien hy moeilik sou erken dat hy “ernstig misgetas het” in sy aanvanklike besluit om die twee mans aan moord skuldig te bevind. Kriel wys daarop dat AfriForum die twee mans se regskoste om die hoogste hof van appèl te petisioneer, ook sal finansier om te verseker dat geregtigheid geskied en te verhoed dat onskuldige mense verkeerdelik in die tronk beland. “Ek is vol vertroue dat die twee mans se skuldigbevinding aan moord uiteindelik op grond van die beskikbare getuienis ter syde gestel sal word,” sê Kriel. Volgens Kriel is dit belangrik dat diegene wat leuens verkondig om rassespanning te skep en valslik ’n “wolk van rassisme” oor onskuldige mense se koppe te laat hang, tot verantwoording geroep moet word. “Die tyd het aangebreek dat leuenaars en rasse-opstokers se vernietigingswerk teengestaan word,” sê Kriel. Regter Ronnie Hendricks het Doorewaard (28) en Schutte (35) in Maart vanjaar onderskeidelik tot effektief 18 en 23 jaar tronkstraf gevonnis op aanklag van moord, ontvoering, intimidasie, diefstal en die rig van ŉ vuurwapen.